Predkladacia správa

Vláda Slovenskej republiky na svojom zasadnutí dňa 7. mája 2008 prerokovala „Návrh opatrení k zlepšeniu informovanosti občanov SR a k eliminácií rizík vyplývajúcich z možného špekulatívneho zvyšovania cien tovarov a služieb v súvislosti s prechodom na spoločnú európsku menu“, ktorý predložil vedúci Úradu vlády SR a prijala uznesenie č. 290.
V bode B.3. uznesenia uložila ministrovi financií „predložiť na rokovanie vlády návrh na vyčlenenie finančných prostriedkov z rezervy vlády na zabezpečenie prieskumov verejnej mienky pre Štatistický úrad SR vo výške 10 mil. Sk“ v termíne do 31. mája 2008. 
Rovnako na zasadnutí dňa 7. mája 2008 prerokovala „Návrh určenia subjektov zapojených do riadenia a implementácie operačného programu INTERACT II  v rámci cieľa európska teritoriálna spolupráca pre programové obdobie 2007 – 2013 v podmienkach SR“, ktorý predložil podpredseda vlády pre vedomostnú spoločnosť, európske záležitosti, ľudské práva a menšiny a predseda Bratislavského samosprávneho kraja a prijala uznesenie č. 283.
V bode B.6. uznesenia uložila ministrovi financií „zabezpečiť úhradu ex ante národného príspevku na program INTERACT I  pre programové obdobie 2004 – 2006 z rezervy vlády SR prostredníctvom kapitoly Úradu vlády SR“ v termíne do 15. júna  2008. Ministerstvo financií týmto materiálom plní úlohy uložené uzneseniami vlády. 
Vzhľadom na to, že úlohy pre ministerstvo financií vyplývajú priamo z uznesení vlády, nebol materiál predložený na medzirezortné pripomienkové konanie.